Eldsmíðahátíð á Akranesi undir lok næstu viku Íslenskir eldsmiðir halda eldsmíðahátíð og eldsmíðamót í samstarfi við Safnasvæðið á Akranesi í Smiðjunni Görðum dagana 29. maí til 1. júní . Keppnin fer fram sunnudaginn 1. júní kl. 11 - 15 . Keppendum er bent á að skrá sig á eldsmidir.net í síðasta lagi 25. maí . Í tilkynningu vegna mótsins frá Akraneskaupstað segir að boðið verði upp á byrjendanámskeið í eldsmíði , fyrirlestra og sýningar á handverki og einnig verði vandað handverk til sölu . Handverksmenn verða við vinnu sína á svæðinu , til að mynda verður hægt að fylgjast með trérennismiðum , útskurðarfólki , leirkeragerð og fleiru . Að þessu sinni koma tveir bræður frá Svíþjóð til landsins , Ola og Sebastian Jonsson , en þeir eru sérfræðingar í lofthömrum . Smiðjan í Görðum státar einmitt af einum slíkum , hálfgerðum forngrip , sem á að reyna að koma í gang á eldsmíðahátíðinni . Búist er við að finnist fyrir svolitlum hristingi jarðar af þessu tilefni . Jon Olofsson kemur sérstaklega frá Svíþjóð til að kenna og halda fyrirlestur um lofthamarsmíði . Jon er mjög hæfileikaríkur smiður og hönnuður og hefur víðtæka reynslu sem kennari . Hann á faglega útbúið og rúmgott verkstæði heima í Svíþjóð . John Simpkins , smiðjuvinur mun koma til landsins sérstaklega frá Ameríku til að taka þátt í mótinu en hann er giftur vestur íslenskri konu ; Jan Sigurdson . John hefur mikinn áhuga á að hjálpa til við að gera veg eldsmíðinnar sem mestan hér á landi en hann mun halda fyrirlestur á hátíðinni og kenna damaskus smíði . Michael Maasing eldsmið þarf vart að kynna fyrir áhugasömum eldsmiðum á Íslandi en hann hefur komið í tilefni eldsmíðamóta ásamt konu sinni , Lindu , nokkur undanfarin ár . Linda er hæfileikaríkur sútari og hefur haldið tvö sútunarnámskeið á Safnasvæðinu á Akranesi . Michael kemur til að dæma á mótinu að þessu sinni , auk þess sem hann mun kenna eldsmiðum að vinna stályfirborð í járn . Þetta er í ellefta sinn sem eldsmiðir verða við vinnu sína á Safnasvæðinu og sjötta árið sem þessi hátíð er haldin . Nánar á eldsmidir.net og hjá formanni Íslenskra eldsmiða , Guðmundi Sigurðssyni í síma 869 4748 .